Calchas
In mythologia Graeca Calchas (genetivus Calchantis, Graece Κάλχας) est auspex qui Agamemnonem et Danaos Ilium comitaturː nam urbem decimo anno captam praedixerat. Voluntatem deorum eis interpretabatur et saepe infausta nuntiavit. Nam Agamemnoni immolationem filiae Iphigeniae in Aulide praecepit cum venti adversi classem proficiscentem retinebant. Pestis causam quoque exercitum Achaeorum ante Priami urbem vastantis declaravit iram esse Apollinis indignantis quod Agamemnon sacerdotem suum increpuisset atque filiam eius captivam, Chryseidem nomine, ne redderet patri recusasset. Persona tragoediarum fuit e quibus praeclarissimae sunt Troilus et Cressida Gulielmi Shakesperii (Anglice), Troades (Latine) Senecae. In aliis quoque memoratur, quamquam in scaenam non ipse progrediturː Iphigenia Aulidensis Euripidis (Graece), Aiax Sophoclis, Iphigénie Iohannis Racine (Francogallice)... Et in comoedia musicali Iacobi Offenbach La Belle Hélène personam maxime ridiculam agit.